Predkladacia správa

            Materiál „Návrh Ministerstva pôdohospodárstva, životného prostredia a regionálneho rozvoja SR na čiastočné rozdelenie dodatočných finančných prostriedkov pre SR zo zdrojov EÚ v súvislosti s preventívnymi protipovodňovými opatreniami a podporou územia Bratislavského samosprávneho kraja ” predkladá na rokovanie vlády SR minister pôdohospodárstva, životného prostredia a regionálneho rozvoja Slovenskej republiky ako iniciatívny materiál v nadväznosti na uznesenie vlády SR č. 472/2010 zo dňa 14. 7. 2010.
 
Nariadenie Rady (ES) č. 1083/2006 v prílohe II, v odseku 10, uvádza, že ak sa v roku 2010 zistí, že sa kumulovaný HDP niektorého členského štátu za obdobie rokov 2007 – 2009 odchýlil o viac ako ±5 % od kumulovaného HDP odhadovaného v roku 2005, pričom sa započítava aj vplyv výkyvov výmenných kurzov, sumy pridelené tomuto členskému štátu na toto obdobie sa zodpovedajúcim spôsobom upravia. Čistý účinok takýchto úprav bez ohľadu na to, či je kladný, alebo záporný, nesmie prekročiť 3 miliardy Eur. Európska komisia oficiálne informovala Európsky parlament a Európsku radu o technickej úprave finančného rámca pre roky 2011 – 2013 v súlade s pohybom HDP vrátane úpravy súm alokovaných z fondov podporujúcich kohéziu príslušným členským štátom o rozdiel medzi odhadovanou a skutočnou výškou HDP v období 2007 – 2009. V súlade s článkom 16 a 17 medzi inštitucionálnej dohody zo 17. mája 2006 sa zvyšujú disponibilné prostriedky pre Slovenskú republiku o 137 711 534 Eur. 
 
Uznesením vlády SR č. 546/2010 z 13. augusta 2010 bolo schválené využitie prvej časti dodatočných finančných prostriedkov pre SR zo zdrojov EÚ na realizáciu čiastkových investičných projektov projektu Európske hlavné mesto kultúry Košice 2013 v sume 60 mil. eur. Uznesením vlády SR č. 566/2010 z 27. augusta 2010 bolo schválené využitie druhej časti dodatočných finančných prostriedkov v sume 49 448 841 eur na zabezpečenie aktivít súvisiacich s odstraňovaním škôd spôsobených povodňami prostredníctvom relevantných opatrení Regionálneho operačného programu smerovaných do najviac postihnutých lokalít SR. 
 
Materiál obsahuje návrh na využitie zostávajúcich 28 262 693 eur z dodatočných finančných prostriedkov pridelených SR zo štrukturálnych  fondov EÚ v roku 2010. V súlade s vyššie uvedenou medzi inštitucionálnou dohodou je z uvedeného objemu 28 262 693 eur územiu Bratislavského samosprávneho kraja určených 8 262 693 eur.
 
Materiál je vypracovaný v nadväznosti na uznesenie vlády SR č. 472/2010 zo 
14. 7. 2010. Vzhľadom na naliehavú potrebu zabezpečenia finančných prostriedkov na realizáciu  stanovených krokov a riešení na odstránenie následkov povodní v krátkodobom a strednodobom horizonte  a s tým súvisiacu potrebu vykonania procesných krokov smerujúcich k revízii dotknutých operačných programov bol materiál predložený na skrátené medzirezortné pripomienkové konanie. V materiáli sa navrhuje zvýšenie alokácie v prospech opatrení na ochranu pred povodňami v rámci  Operačného programu Životné prostredie. Vo vzťahu k územiu Bratislavského samosprávneho kraja (BSK) sa navrhuje posilnenie aktivít na podporu infraštruktúry BSK (prioritná os 1). 
 
Návrh materiálu z hľadiska termínov zohľadňuje predchádzajúce uznesenia vlády SR, ako aj potrebu predloženia revidovaných operačných programov na rokovanie príslušným monitorovacím výborom a následne Európskej komisii s predpokladom schválenia revízií Európskou komisiou v termíne do 31. 12. 2010. 
 
Materiál má vplyv na štátny rozpočet z pohľadu potreby zabezpečenia spolufinancovania zvýšených finančných prostriedkov EÚ. Materiál má zároveň pozitívny ekonomický vplyv, environmentálny vplyv a vplyv na zamestnanosť a podnikateľské prostredie.

Materiál sa na rokovanie vlády SR predkladá s neodstráneným rozporom s Ministerstvom dopravy, pôšt a telekomunikácií SR, ktoré požaduje prehodnotenie rozdelenia dodatočných prostriedkov z fondov EÚ a vyčlenenie zdrojov v sume cca 15 mil. Eur v prospech Operačného programu Doprava.